บีบส่งข้อมูลประกันพรบ.ใน7
วันคปภ.สั่งนายหน้ารองรับอีเคลมพบลูกค้ากว่า2ล้านรายเคว้ง
10 ก.ย. 2555

วันคปภ.สั่งนายหน้ารองรับอีเคลมพบลูกค้ากว่า2ล้านรายเคว้ง
คปภ.เร่งนายหน้าประกันส่งรายชื่อลูกค้า พ.ร.บ.เข้าระบบให้ได้ภายใน 7 วัน 
นายชูฉัตร ประมูลผล ผู้ช่วยเลขาธิการ สายบริหาร คณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ.พยายามผลักดันให้นายหน้า ตัวแทน ที่ขายประกันภัยภาคบังคับหรือ พ.ร.บ.นำส่งรายชื่อลูกค้าที่ซื้อ พ.ร.บ.เข้าระบบของ คปภ.ให้ครบ 100% ภายใน 7 วัน เพื่อให้การเรียกร้องค่าสินไหมออนไลน์ หรืออีเคลม ของผู้ประสบภัยจากรถมีความสมบูรณ์ เพราะปัญหาส่วนหนึ่งของผู้ประสบภัยจากรถคือ ไม่สามารถตรวจสอบได้ว่ารถที่ก่อให้เกิดความเสียหายมีประกันภัยกับบริษัทใดได้ทันที
ทั้งนี้ จากการสำรวจการรายงานชื่อผู้ซื้อประกัน พ.ร.บ.เข้าระบบในช่วงต้นปีที่ผ่านมา พบว่ามีสัดส่วน 77.02% หรือ 6.90 ล้านกรมธรรม์ ที่มีการรายงานเข้ามาภายใน 7 วัน จากจำนวนกรมธรรม์ พ.ร.บ.ทั้งหมด 9 ล้านฉบับ ส่วนที่รายงานล่าช้ากว่า 7 วัน แต่ไม่เกิน 15 วัน มีจำนวน 11.57% ที่เหลือรายงานล่าช้ากว่า 15 วัน
“มีการรายงานล่าช้าเกินกว่า 7 วัน 23% หรือประมาณ 2.1 ล้านราย ซึ่งจะเร่งรัดให้บริษัทประกันภัยกำชับตัวแทน นายหน้า รายงานรายชื่อผู้ซื้อประกัน พ.ร.บ.เข้ามาให้ได้ภายใน 7 วัน เพื่อให้ผู้ประสบภัยทำการเรียกร้องค่าสินไหมทดแทนทางออนไลน์ได้ครบสมบูรณ์” นายชูฉัตร กล่าว
นายชูฉัตร กล่าวว่า คปภ.กับภาคเอกชนได้ร่วมกันเปิดให้บริการเคลมออนไลน์ หรืออีเคลม ทั่วประเทศเมื่อวันที่ 1 ส.ค.ที่ผ่านมา แต่ก่อนหน้านั้นมีการให้บริการเคลมออนไลน์อยู่แล้วในบางพื้นที่ ซึ่งปี 2554 มีการเคลม พ.ร.บ.รวมทั้งสิ้น 4 แสนครั้ง ในจำนวนนี้ 3 แสนครั้ง เป็นการเคลมผ่านอีเคลม ซึ่งการเปิดให้บริการทั่วประเทศและการเร่งรัดให้ตัวแทน นายหน้า และบริษัทประกันภัย ส่งข้อมูลผู้ทำประกันภัยเข้ามาได้ภายใน 7 วัน จะทำให้การเคลมผ่านออนไลน์เพิ่มขึ้น
นอกจากนี้ จะพยายามผลักดันให้บริษัทประกันภัยให้บริการเคลมออนไลน์ให้ได้มากที่สุด จากปัจจุบันที่มีจำนวน 15 บริษัท ที่ให้บริการ ซึ่งครอบคลุมการให้บริการผู้ประสบภัยได้ถึง 70% ถ้ามีจำนวนบริษัทประกันภัยเพิ่มขึ้นมาอีก จะทำให้ผู้ประสบภัยได้รับบริการที่ครบถ้วน
ทั้งนี้ ในวันที่ 10 ก.ย.นี้ คปภ.จะลงนามสัญญาสละสิทธิเรียกร้องค่าเสียหายซึ่งกันและกัน ตามเอกสารแนบท้ายความคุ้มครองเพิ่มเติมการประกันภัยค่ารักษาพยาบาล (ร.ย.02) ซึ่งว่าด้วยเรื่องค่ารักษาพยาบาล ค่าบริการทางการแพทย์ ค่าผ่าตัด และค่าบริการอื่นตามที่จ่ายจริง ที่ได้รับบาดเจ็บจากรถที่มีประกันภัย เพื่อให้บริการแก่ประชาชนได้ดีขึ้น